Կարող եմ ապացուցել, որ այս պատմությունն սկզբից մինչև վերջ ճշմարտանման հորինվածք է: Կարող եմ պատմել անթիվ-անհամար տարբեր պատմություններ և դրանք նույնպես ճշմարտանման կթվան. բոլորը տառացիորեն ճշմարիտ են, ինչ վերաբերում է բնության վերափոխմանը՝ նրանց օրենքների և ժամանակային չափումների մեջ: Ատոմների թիվն այնքան մեծ է, որ դրանց մեջ միշտ կգտնվի այնպիսին, որի պատմությունը քմահաճորեն կզուգադիպի որևէ հորինված պատմության հետ: Կարող էի անվերջ պատմել այնպիսի ածխածնի ատոմների մասին, որոնք ունեն գույն և բուրում են ինչպես ծաղիկները, այնպիսիների մասին, որոնք ջրիմուռից վերածվում են փոքրիկ խեցգետինների, աստիճանաբար ավելի մեծացող ձկների, որպեսզի կատարեն կյանքի և մահվան մշտնջենավոր շուրջպար, որում ավարտին անհագաբար կուլ տվողն ինքն է անմիջապես դառնում ավար՝ ծովի ջրերը վերադառնալով ածխածնի երկօքսիդի տեսքով: Ուրիշների մասին, որ հասել են արժանավայել դիրքի, կես անմահության արխիվների հին փաստաթղթերի դեղնած էջերի կամ հռչակավոր վարպետների կտավներին վրա. կամ նրանց, որոնց շնորհվել է ծաղկափոշու հատիկի մաս կազմել, թողնելով, ի զարմանս մեր, իր բրածո հետքը ժայռին. կամ այն խորհրդավոր պատգամաբերների, որոնք անհարմար չզգալով իրենց դերից, մարդու սերմի դերից, մասնակցում են միաձուլման նուրբ գործընթացին, պառակտման և կրկնապատկման, որի արդյունքում ծնվում է մեզնից յուրաքանչյուրը: Փոխարենը կպատմեմ միայն մեկը, ամենայն զգուշավորությամբ, կպատմեմ խոնարհությամբ և չափավորությամբ, քանի որ այս թեման սկզբից վերջ անափ է, արտահայտման կերպը՝ մեղմ, և ընդհանրապես, փաստերը հանդերձավորել խոսքով անհեռանկարային զբաղմունք է: